Niko Kranjčar

Niko Kranjčar (sündinud 13. augustil 1984 Zagrebis) on endine Horvaatia jalgpallur. Kodumaal Horvaatias on Kranjčar mänginud kahes riigi suuremas klubis: Zagrebi Dinamos ja Spliti Hajdukis. Et klubid on Horvaatia jalgpallimaastikul vihased vastased, põhjustas poolkaitsja siirdumine Dinamost Hajdukisse 2005. aastal suurt meediakära. 2006. aasta augustis müüs Hajduk mehe Inglise kõrgliiga klubile Portsmouthile ning 2009/2010. aasta hooaja hakul vahetas Kranjčar pärast mitmeid spekulatsioone koduklubi, siirdudes Tottenhami, kus tema treeneriks sai poolkaitsja kolm aastat varem Portsmouthi toonud Harry Redknapp. Horvaatia koondises tegi Kranjčar debüüdi 2004. aasta augustis, kui rahvusmeeskonna juhendajaks oli tema isa Zlatko Kranjčar. Suurema osa noorjalgpalluri perioodist veetis Niko Kranjčar Dinamo Zagrebis mängides, saades 17-aastaselt klubi läbi aegade kõige nooremaks kapteniks. Ühtlasi on ta üks Horvaatia kõrgliiga Prva HNL noorimaid väravalööjaid oma väravaga, mille ta lõi 16-aastaselt klubi ridades debüteerides. 2003. aastal võitis Kranjčar Dinamoga nii Horvaatia liiga kui ka karika ning Horvaatia karikani aitas ta meeskonna järgnevalgi hooajal. Edukas start klubis muutis ta fännide lemmikuks. 2005. aastal tekkisid Kranjčaril aga erimeelsused klubi juhtkonnaga, mille tulemusel siirdus ta üllatuslikult Dinamo suurima rivaali Hajduk Spliti ridadesse. Oma esimesel hooajal uues klubis aitas Kranjčar Hajduki Horvaatial meistriks tulla. Pärast 2006. aasta jalgpalli maailmameistrivõistlusi näitasid mitmed Euroopa tippliigade klubid andeka poolkaitsja vastu huvi. 2006. aasta augusti pakkus Rennes'i Stade Hajdukile Kranjčari eest 4,5 miljonit eurot, kuid summat liiga väikeseks pidades lükkas Hajduk pakkumise tagasi. Samal päeval saabus väidetavalt 5,2 miljoni euro suurune pakkumine Portsmouthilt ning 31. augustil 2006 siirdus Kranjčar Premier League’i. Debüüdi Premier League’is tegi Kranjčar 1. oktoobril 2006 võõrsil kohtumises Tottenham Hotspuriga, mille Portsmouth kaotas 1 : 2. Oma esimese värava Inglise kõrgliigas lõi ta 31. märtsil 2007 Fulhami vastu (mäng lõppes 1 : 1). Oma esimese hooajal Premier Leagues käis Kranjčar väljakul 24 kohtumises ja lõi kaks väravat. 2007/2008. aasta hooajal kindlustas Kranjčar oma kohta Portsmouthi algkoosseisus. 2008. aastal aitas ta klubi Inglise liigakarika (FA Cup) võiduni. 2008/2009. aasta hooaja alguses pakkus AS Monaco Kranjčari eest 12 miljonit naela, kuid Portsmouth lükkas pakkumise tagasi. Kuigi vahetult pakkumise järel teatas poolkaitsja, et ei kavatse klubist lahkuda, siis pärast Harry Redknappi lahkumist ja klubi langemist Inglise kõrgliiga viimaste sekka, avaldas horvaat soovi Portsmouthist lahkuda. Lisaks Monacole huvitus Kranjčarist väidetavalt Arsenal ning soovi teda värvata avaldas ka Evertoni treener David Moyes. 2009. aasta suvel kinnitas Kranjčar, et ei kavatse pikendada Portsmouthiga oma lepingut, mis kehtis 2010. aasta suveni. 1. septembril 2009 liitus Kranjčar Tottenhamiga umbes 2,5 miljoni naela suuruse üleminekutasu eest. Väidetavalt tegi pakkumise Kranjčari ostuks ka Everton FC, kui mängija eelistas Tottenhami. Kranjčar mängis enne Horvaatia rahvusmeeskonnas debüteerimist nii riigi alla 16-aastaste, alla 17-aastaste, alla 19-aastaste kui ka alla 21-aastaste koondises. Täiskasvanute koondises pidas ta esimeses mängu 18. augustil 2004 sõprusmängus Iisraeliga. 2006. aasta MM-valikturniiril esindas ta Horvaatiat üheksas mängus ja lõi kaks väravat. Ka osales ta kõigis kolmes MM-finaalturniiri alagrupikohtumises. Pärast isa lahkumist Horvaatia koondise treeneri kohalt murdis Kranjčar 2008. aasta EM-i valikturniiri mängudeks Horvaatia põhikoosseisu, osaledes kõigis 12 alagrupimängus ja lüües kaks väravat. Kranjčar kuulus Horvaatia koondisse 2008. aasta Euroopa meistrivõistlustel. Niko Kranjčar abiellus 2008. aasta suvel Simona Fistrićiga. Kranjčaril on lisaks Horvaatia kodakondsusele ka Austria pass.